text: Elefanthue-røver truer kassedame
  01 september 2012 kl. 08.39
  En ung mand slap af sted med et mindre kontantbeløb, da han fredag begik røveri i en Super Spar-butik i Brejning.
  En 19-årig kvinde og en mandlig kollega fik sig en chokerende afslutning på arbejdsdagen, da de sad bag kassen i en lokal Super Spar i byen Brejning sydøst for Vejle.
  Klokken 21.10 gik en maskeret mand ind i dagligvarebutikken på Brejning Søndergade og rettede en pistol mod de ansatte.
  - Han truer kasseekspedienterne og får et mindre kontantbeløb med derfra, siger vagtchef Bent Hedeager Nielsen fra Sydøstjyllands Politi.
  Den unge røver var iført en elefanthue, sorte handsker og hættetrøje samt et par lysegrå joggingbukser. Han løb ud af dagligvarebutikken med pengesedlerne i en gennemsigtig pose, oplyser politiet.
  Der var ingen kunder i butikken under røveriet, og hverken den 19-årige kvinde eller hendes kollega er kommet fysisk til skade.
  - Men de er selvfølgelig chokerede, siger vagtchefen.
  Politiet har foretaget tekniske undersøgelser på gerningsstedet, men er endnu ikke kommet på sporet af Super Spar-røveren.
  